[{"text_idx": "#000000", "text": "La Zamenhof-centro en Bjalistoko estos malfondita kiel sendependa kultura institucio por s\u0302pari monon. C\u0302iuj laborantoj estos maldungitaj. En diskuto pri la temo loka politikisto komparis Zamenhof kun Hitlero."}, {"text_idx": "#000002", "text": "La Zamenhof-centro en Bjalistoko estis malfermita okaze de la Universala Kongreso en la urbo en 2009, kaj komence funkciis kiel sekcio de la Bjalistoka kulturcentro. Ekde januaro 2011 g\u0302i ig\u0302is memstara kultura institucio, lau\u0306 propono de la partio Civitana Platformo (Platforma Obywatelska, PO)."}, {"text_idx": "#000003", "text": "Nun la urba konsilio konkludis, ke por s\u0302pari monon necesas ekde la venonta jars\u0302ang\u0302o malfondi la Zamenhof-centron kiel sendependan institucion. Lige kun tio, la laborantoj estos maldungitaj, sed eventuale kelkaj el ili estos poste redungitaj kadre de la kunigita Bjalistoka Kulturcentro, en kies strukturon la Zamenhof-centro eniros."}, {"text_idx": "#000004", "text": "La planon subtenas precipe politikistoj de la konservema partio Juro kaj Justeco (Prawo i Sprawiedliwos\u0301c\u0301, PiS), al kiuj krom la monelspezo s\u0302ajne malplac\u0302as ankau\u0306 pli g\u0302enerale la laboro de la Zamenhof-centro."}, {"text_idx": "#000005", "text": "En intervjuo kun la pola gazeto Gazeta Wyborcza, la grupestro de Civitana Platformo en la urba konsilio, Zbigniew Nikitorowicz, esprimis maltranvilon pri la plano."}, {"text_idx": "#000006", "text": "\u2013 Kaj la patrono [Zamenhof], kaj la Centro estas la vizitkartoj de Bjalistoko. En la kunteksto de la lastaj naciismaj mars\u0302oj en Bjalistoko, atakoj de naziismo kaj maltoleremo, ni devus montri subtenon al Centro Ludoviko Zamenhof, kiu propagandas multkulturecon kaj toleremon anstatau\u0306 likvidi g\u0302in."}, {"text_idx": "#000007", "text": "Jam dum la Universala Kongreso en 2009 lokaj vandaloj atakis la monumenton de Zamenhof en Bjalistoko, fajrigis la tendon, en kiu devis okazi la inau\u0306guro de la kongreso kaj enj\u0302etis s\u0302tonon tra la fenestro de kongresa amaslog\u0302ejo. Ankau\u0306 au\u0306tobusoj de kongresanoj estis atakitaj de vandaloj."}, {"text_idx": "#000008", "text": "Lastatempe eksterlandaj studentoj en Bjalistoko estis admonataj resti interne dum manifestacio de ekstremdekstruloj. La eksterlandaj studentoj trovig\u0302as interalie en la Bjalistoka Politekniko, en kies konstruaj\u0302oj okazis la Universala Kongreso en 2009."}, {"text_idx": "#000010", "text": "Dum la diskutoj pri la estonteco de la Zamenhof-centro, Dariusz Wasilewski, konsiliano de la urbestra grupo, skribis en sia Facebook-pag\u0302o, ke estas \"bizare\" provi konstrui la identecon de Bjalistoko sur la ideoj de Zamenhof. \"Sed kion oni ja ne faras por nag\u0302i en la c\u0302effluo de la moda multkulturismo?\" li demandis."}, {"text_idx": "#000011", "text": "En la sama teksto li kritikis la homaranismon de Zamenhof kaj praktike komparis lin kun Hitlero: \"Se al c\u0302i tio ni aldonas aliajn naivajn postulojn pri unuigo de landoj, leg\u0302a kaj diplomatia superrego por starigi eternan pacon, ni vidas bizaran ideologion, de kiuj estis pluraj. Utopioj sonas bele, sed estas dang\u0302eraj en sia realigo, pri kio donis ekzemplon kelkaj aliaj utopiaj planoj, kiuj malfelic\u0302e estis realigitaj (komunismo kun CCCP, la tria regno kun sia Mittel-Eu\u0306ropo kaj la uniismo de la eu\u0306rokratoj).\""}, {"text_idx": "#000012", "text": "La komento vekis la atenton de amaskomunikiloj, kaj la urbestro Tadeusz Truskolaski distancigis sin de la eldiraj\u0302oj de sia samgrupano, sed la plano nuligi la Zamenhof-centron kiel sendependan kulturan institucion restas."}, {"text_idx": "#000013", "text": "Estas komentoj sub la arkivita versio de la artikolo."}, {"text_idx": "#000014", "text": "Farbinto de Zamenhof-busto kaptita en Bjalistoko"}, {"text_idx": "#000020", "text": "La argentina selektitaro estas c\u0302ampiono de la mondpokalo de KataroIrano: unua ekzekuto ligita al la tumultojDu misiloj trafis PollandonUN: amasa plimulto por kondamni la rusiajn aneksadojn en UkrainioParlamentaj balotoj en Latvio: tutnova vizag\u0302o por la deputitaro"}, {"text_idx": "#000021", "text": "Juna kuiristo en Bakuo transformis sian apartamenton en restoracionVenkado de ekzistadismaj krizoj per muziko: Karolina Cicha de PollandoMeksika kolektivo kiu piratas librojn por kundividi kulturon alfrontas blokadojn"}]